Predkladacia správa

Vláda Slovenskej republiky svojím uznesením č. 812 z 11. októbra 2000 rozhodla o zriadení medzirezortnej pracovnej komisie na prípravu dokumentu Metodika obranného plánovania Slovenskej republiky pod gesciou ministra obrany Slovenskej republiky. Komisia mala úlohu pripraviť uvedený dokument na prerokovanie vo vláde Slovenskej republiky v mesiaci december 2001.
Dokument rieši problematiku obranného plánovania na národnej úrovni a väzby medzi jednotlivými rezortmi. Problematiku obranného plánovania bude vymedzovať ústavný zákon o bezpečnosti štátu v čase vojny, vojnového stavu, výnimočného stavu a núdzového stavu a predovšetkým naň nadväzujúci zákon o obrane Slovenskej republiky.
Keďže tieto zákony majú nadobudnúť účinnosť až 1. júla 2002 medzirezortná pracovná komisia nemá vytvorené potrebné legislatívno-právne podmienky na spracovanie tohto dôležitého dokumentu s celorepublikovou pôsobnosťou a jeho predloženie na rokovanie vlády Slovenskej republiky už v mesiaci december 2001.
Z uvedených dôvodov bolo uznesením 41. schôdze Rady obrany štátu č. p. 060/2 ROŠ 2001 konanej 3. mája 2001 rozhodnuté o zrušení predložiť uvedený dokument na rokovanie Rady obrany štátu v mesiaci október 2001.
V súčasnosti medzirezortná pracovná komisia pripravuje dokument Metodika obranného plánovania Slovenskej republiky s tým, že do jedného mesiaca po nadobudnutí účinnosti uvádzaných zákonov pripraví finálny dokument;  v ďalších štyroch mesiacoch bude vykonané medzirezortné pripomienkové konanie a dokument bude prerokovaný v Rade obrany štátu a vo vláde Slovenskej republiky.
Z uvedených dôvodov je potrebné zrušiť plánovaný termín prerokovania dokumentu Metodika obranného plánovania Slovenskej republiky vo vláde Slovenskej republiky v mesiaci december 2001.
Metodika obranného plánovania Slovenskej republiky bude predložená na rokovanie vlády Slovenskej republiky v roku 2002, a to päť mesiacov po nadobudnutí účinnosti ústavného zákona o bezpečnosti štátu v čase vojny, vojnového stavu, výnimočného stavu a núdzového stavu  a zákona o obrane Slovenskej republiky.